钦定古今图书集成/历象汇编/历法典/第073卷 > 五代史 > 司天考序
## 钦定古今图书集成/历象汇编/历法典/第073卷 > 五代史 > 司天考序

“司天掌日月星辰之象。周天一岁、四时、二十四气、七
十二候，行十日十二辰以为历，而谨察其变者以为
占。占者，非常之兆也，以验吉凶，以求天意，以觉人事，
其术藏于有司。历者，有常之数也，以推寒暑，以先天
道，以勉人事，其法信于天下。”术有时而用，法不可一
日而差。差之毫厘，则乱天人之序，乖百事之时，盖有
国之所重也。然自尧命羲和见于《书》，中星闰馀，略存
其大法。而三代中间千有馀岁，遗文旷废，《六经》无所
述，而孔子之徒亦未尝道也。至于后世，其学一出于
阴阳之家，其事则重，其学则末。夫天人之际，远哉微
矣。而使一艺之士，布算积分，上求数千万岁之前，必
得甲子朔旦夜半冬至，而日月五星皆会于子，谓之
《上元》，以为历始。盖自汉而后，其说始详见于世，其源
流所自止于如此，是果尧、舜、三代之法欤？皆不可得
而考矣。然自是以来，历家之术，虽世多不同，而未始
不本于此。